**ZAPISNIK**

s 20. sjednice Upravnog vijeća Dvora Trakošćan održane dana 05.07.2023. u Upravi Dvora Trakošćan s početkom u 12,15 sati.

Prisutni: dr.sc. Vesna Pascuttini Juraga, predsjednica

 Andreja Srednoselec, zamjenica predsjednice

 Nedeljka Vodolšak, članica

 Ivan Mravlinčić, član

 dr.sc. Goranka Horjan, ravnateljica

 Tanja Ferčec, voditeljica računovodstva

Sjednicu je otvorila predsjednica Upravnog vijeća dr.sc. Vesna Pascuttini Juraga i predložila sljedeći

**DNEVNI RED:**

|  |  |
| --- | --- |
| 1. | Usvajanje dnevnog reda |
| 2. | Usvajanje Zapisnika s 19. sjednice Upravnog vijeća od 25.05.2023. godine |
| 3. | Informacija o primopredaji dužnosti ravnatelja/ice |
| 4. | Informacija o stanju ugovorenih projekata |
| 5. | Usvajanje Programa rada i razvitka Dvora Trakošćan za 2024. godinu |
| 6. | Usvajanje polugodišnjeg Izvještaja o izvršenju Financijskog plana Dvora Trakošćan za 2023. godinu |
| 7. | Odluka o otpisu potraživanja |
| 8. | Suglasnost za pokretanje postupka nabave za izradu projektne dokumentacije za sanaciju klizišta |
| 9. | Ostala pitanja |

**Ad 1.) Usvajanje dnevnog reda**

Predsjednica je zamolila članove da glasaju o usvajanju predloženog dnevnoga reda 20. sjednice.

**Zaključak: Upravno vijeće je jednoglasno usvojilo dnevni red.**

**Ad 2.) Usvajanje Zapisnika s 19. sjednice Upravnog vijeća od 25.05.2023. godine**

Predsjednica je zamolila članove Upravnog vijeća da na temelju uvida u zapisnik s prošle sjednice koji im je bio poslan elektronskom poštom glasaju o usvajanju navedenog zapisnika.

**Zaključak: Upravno vijeće je jednoglasno usvojilo Zapisnik s 19. sjednice Upravnog vijeća od**

 **25.05.2023. godine.**

**Ad 3.) Informacija o primopredaju dužnosti ravnatelja/ice**

Ravnateljica je obavijestila članove Upravnog vijeća da je 15. lipnja 2023. obavljena primopredaja dužnosti ravnatelja/ice. Ivan Mravlinčić koji je obnašao dužnost v.d. ravnatelja Muzeja do 30. travnja 2023. predao je Goranki Horjan koja je na dužnost ravnateljice Muzeja stupila 01. svibnja 2023. dokumentaciju koja uključuje:

1. Izvješće o financijskom poslovanju od 01.01. do 30.04.2023. godine
2. Izjavu o fiskalnoj odgovornosti za razdoblje od 01.01. do 30.04.2023. godine
3. Izvješće o obavezno pravnim odnosima sa stanjem na dan 30.04.2023. godine
4. Važeće opće akte
5. Važeće procedure
6. Ugovore o radu
7. Odluke o zaduženjima pojedinih zaposlenika
8. Zapisnik zadnje revizije muzejske građe
9. Popis imovine sa stanjem na dan 30.04.2023. godine
10. Izvješće o stanju EU projekta na dan 30.04.2023.
11. Program rada i razvitka te plan programskih aktivnosti za 2023. godinu
12. Stanje sudskih postupaka u tijeku na dan 30.04.2023. godine.

Ravnateljica je obavijestila članove Upravnog vijeća da će ove godine biti provedena revizija muzejske građe i muzejske dokumentacije.

Ravnateljica je također obavijestila članove Upravnog vijeća da je potrebno osigurati muzejsku građu, objekte i posjetitelje budući da su za sada osigurane samo recepcija i ribarska kućica. Predsjednica vijeća napomenula je kako je potrebno napraviti zasebne police osiguranja za građu i objekt.

Predsjednica Upravnog vijeća je pitala u kojoj se fazi nalazi EU projekt uređenja sjeverne staze oko jezera (II. faza). Andreja Srednoselec obavijestila je članove vijeća da je 17.03.2023. Agenciji za plaćanja u poljoprivredi, ribarstvu i ruralnom razvoju upućen zahtjev za isplatu sredstava te da se čeka odluka o rezultatu kontrole zahtjeva za isplatu.

**Zaključak: Upravno vijeće je primilo informaciju o obavljenoj primopredaji dužnosti**

 **ravnatelja/ice.**

**Ad 4.) Informacija o stanju ugovorenih projekata**

Ravnateljica je obavijestila članove Upravnog vijeća da je s izvođačem SUBVISION d.o.o. potpisan sporazumni raskid ugovora o izradi projektne dokumentacije za izradu elaborata ocjene postojećeg stanja građevinske konstrukcije i izrade projekta obnove konstrukcije dvorca i kapele sv. Križa. Projektant je izradio 3D snimku pročelja dvorca dok ostale usluge nisu izvršene zbog nemogućnosti izvođača da u ugovorenom roku izvrši ugovoreni zadatak, obzirom da isti zahtjeva dodatne analize i ispitivanja te samim time produljenje roka i dodatna financijska sredstva. Budući da je izvođaču isplaćena gotovo puna cijena ugovorenih usluga izvođač se obvezao vratiti sredstva u roku od 30 dana.

Ravnateljica je također obavijestila članove Upravnog vijeća da je s izvođačem BILOTA INŽENJERING d.o.o. potpisan aneks ugovora o izradi projektne dokumentacije za izgradnju pješačkog mosta za prijelaz preko Trakošćanskog jezera kojim je rok izvedbe produžen do 25.07.2023. godine.

Ravnateljica je također obavijestila članove Upravnog vijeća da će se materijali vezani uz izradu projektne dokumentacije za koso dizalo do dvorca i vertikalnog dizala u dvorcu poslati Hrvatskom vijeću za kulturna dobra pri Ministarstvu kulture i medija koje će dati svoje mišljenje budući da je zbog odbijanja glavnog projekta od strane Konzervatorskog odjela u Varaždinu onemogućena daljnja isporuka projekta.

**Zaključak: Upravno vijeće je primilo informacije o stanju ugovorenih projekata.**

**Ad 5.) Usvajanje Programa rada i razvitka Dvora Trakošćan za 2024. godinu**

Ravnateljica je članovima Upravnog vijeća predstavila Program rada i razvitka Dvora Trakošćan za 2024. godinu. Objasnila je ishodišta programa koji za cilj ima zaokret prema unaprjeđenju muzejske djelatnosti. Pošto se sljedeće godine obilježava 70- ta godišnjica muzeja predviđene su dvije veće tematske izložbe: u prvom dijelu godine održati će se izložba o ženidbenim vezama obitelji Drašković („Tko tu koga ženi i zašto“), a u drugom dijelu godine izložba o dvorcu Trakošćan („Etimologija: Trakošćan – utvrda i legenda“). Izložbe će pratiti edukativne aktivnosti i događanja. Osim tih izložbi, planira se održati i gostujuća izložba MHZ-a „Viktor Šipek“. Sadržaji izložbi i edukativni programi uključuju aktivnosti igrifikacije čiji obim zavisi o odobrenim sredstvima.

Što se tiče nakladništva planirano je izdavanje kataloga vojnih ilustracija u dvorcu Trakošćan u suradnji s Vladimirom Brnardićem, Marinom Bregovac Pisk i Haraldom Skalom te s tim povezano terensko istraživanje na temu vojne povijesti i utvrda. Uz program preventivne zaštite planirani su i konzervatorsko-restauratorski zahvati na originalnim tapetama iz druge polovice 19. stoljeća koje se nalaze u Maloj knjižnici u dvorcu.

U sklopu međunarodne kulturne suradnje planirano je gostovanje izložbe o Trakošćanu u Dohi povodom 70 godina muzeja, rad u organizaciji ICOM te organiziranje međunarodne konferencije, izložba „Žene u samostanu“ u suradnji s muzejskom ustanovom Mosteiro de Arouca iz Portugala te izložba „Svitci iz Santiniketana“ u suradnji s muzejskom ustanovom Kolkata Centre for Creativity. U okviru programa INTERREG planiran je projekt sa slovenskim partnerima CBC Chef. Dio programa prijavljuje se na Ministarstvo kulture i medija, a dio na natječaj Ministarstva vanjskih i europskih poslova.

Nadograditi će se informatički sustavi što uključuje nabavku nove računalne opreme i novih softverskih rješenja za interaktivne sadržaje, nadogradnju i optimizaciju informacijskog sustava, migraciju muzejskih baza podataka na CDU s pripadajućim licencama te izradu nove mrežne stranice s novim vizualnim identitetom. Marketinške aktivnosti biti će povezane sa proslavom 70-te godišnjice muzeja.

U suradnji s osnivačem Ministarstvom kulture i medija odabrati će se prioritetni radovi za 2024. godinu, a većina investicija će se odvijati fazno. Projekti u tijeku koji imaju ishođene dozvole su: izgradnja pješačkog mosta za prijelaz Trakošćanskog jezera, energetska obnova pomoćne zgrade te osuvremenjivanje stalnog postava. Projekti sanacije štete uključuju: sanaciju klizišta, sanaciju pristupnih staza, sanaciju klizišta na jezeru, popravak krovišta na dvorcu te izradu projektne dokumentacije za cjelovitu obnovu Vrtlarske kuće.

Nakon kraće rasprave Upravno vijeće je jednoglasno donijelo Odluku o usvajanju Programa rada i razvitka Dvora Trakošćan za 2024. godinu koji je rezultat prijedloga stručnjaka muzeja te ga je Stručno vijeće preporučilo na usvajanje Upravnom vijeću.

**Zaključak: Upravno vijeće je jednoglasno donijelo Odluku o usvajanju Programa rada i**

 **razvitka Dvora Trakošćan za 2024. godinu.**

**Ad 6.) Usvajanje polugodišnjeg Izvještaja o izvršenju Financijskog plana Dvora Trakošćan za**

 **2023. godinu**

Voditeljica računovodstva Tanja Ferčec je članovima Upravnog vijeća detaljno izložila polugodišnji Izvještaj o izvršenju Financijskog plana Dvora Trakošćan za 2023. godinu sa sljedećim financijskim pokazateljima:

|  |  |  |  |
| --- | --- | --- | --- |
| **PRIHODI****2023.** | **PLAN****TEKUĆE GODINE** | **IZVRŠENJE****TEKUĆE GODINE** | **INDEKS IZVRŠENJA**  |
| Pomoći iz inozemstva i od subjekata unutar općeg proračuna | 13.935,90 | 0,00 | 0,0% |
| Prihodi od imovine | 19,64 | 0,49 | 2,49% |
| Prihodi od upravnih i administrativnih pristojbi | 265.445,59 | 160.612,75 | 60,51% |
| Prihodi od prodaje proizvoda i robe te pruženih usluga | 66.361,41 | 53.944,15 | 81,29% |
| Prihodi iz proračuna i HZZO-a | 634.830,01 | 178.940,72 | 28,19% |
| Prihodi od prodaje proizvedene dugotrajne imovine | 0,00 | 13.244,85 | 0,00% |
| **UKUPNO PRIHODI** | 980.592,55 | 406.786,47 | 41,48% |

|  |  |  |  |
| --- | --- | --- | --- |
| **RASHODI****2023.** | **PLAN****TEKUĆE GODINE** | **IZVRŠENJE****TEKUĆE GODINE** | **INDEKS IZVRŠENJA**  |
| Rashodi za zaposlene | 260.965,91 | 115.476,70 | 44,25% |
| Materijalni rashodi | 230.818,19 | 151.849,28 | 65,79% |
| Financijski rashodi | 2.933,17 | 1.262,54 | 43,04% |
| Rashodi za nabavu nefinancijske dugotrajne imovine | 0,00 | 521,33 | 0,00% |
| Rashodi za nabavu proizvedene dugotrajne imovine | 730.963,50 | 24.328,71 | 3,33% |
| Rashodi za dodatna ulaganja na nefinancijskoj imovini | 0,00 | 3.355,00 | 0,00% |
| **UKUPNO RASHODI** | 1.225.680,77 | 296.793,56 | 24,21% |

Financijskim planom za razdoblje od 01.01. do 30.06.2023. godine predviđeni su ukupni prihodi poslovanja u visini od 980.592,55 €, dok su isti ostvareni u iznosu od 406.786,48 € odnosno 41% godišnjeg plana. Ukupni rashodi prema izvršenju iznose 296.793,56 € što je 24,21% izvršenja godišnjeg financijskog plana.

**Zaključak: Upravno vijeće je jednoglasno donijelo Odluku o usvajanju polugodišnjeg**

 **Izvještaja o izvršenju Financijskog plana Dvora Trakošćan za 2023. godinu.**

**Ad 7.) Odluka o otpisu potraživanja**

Voditeljica računovodstva Tanja Ferčec je obavijestila članove Upravnog vijeća da je potrebno provesti otpis dospjelih potraživanja iz razloga brisanja poslovnih subjekata iz sudskog registra odnosno otvaranja stečaja na nekim poslovnim subjektima.

Nakon kraće rasprave Upravno vijeće je donijelo Odluku o otpisu potraživanja sa sljedećim sadržajem:

„I.

Ovom Odlukom uređuje se otpis dospjelih potraživanja Muzeja Dvor Trakošćan koja su nastala na temelju izlaznih računa za ulaznice i stručno vodstvo, kako slijedi:

* Kompas-Zagreb, A. Hebranga 34, Zagreb (OIB: 92104669091), račun br. 467-1-1 (03.07.2018.) u iznosu od 159,27 €
* Prolingua travel j.d.o.o., Rubeši 87a, Rijeka (OIB: 81978916387), račun br. 680-1-1 (17.10.2018.) u iznosu od 69,02 €
* T.A. Laterna Sisak d.o.o., Ul. Dr. A. Starčevića 13, Sisak (OIB: 70152865901), računi br. 416-1-1, 427-1-1 u iznosu od 207,05 €

Ukupno dugovanje za otpis iznosi : 435,34 €

II.

Dospjela potraživanja nisu naplaćena do 30.06.2023. godine.

III.

Naplata navedenih potraživanja nije moguća jer je jedan subjekt brisan iz sudskog registra (Prolingua travel j.d.o.o., Rijeka), a dva su subjekta završila u stečaju (Kompas-Zagreb, Zagreb i T.A. Laterna, Sisak).

 IV.

Knjiženje u poslovnim knjigama u skladu s ovom Odlukom provesti će se s danom donošenja ove Odluke.“

**Zaključak: Upravno vijeće je jednoglasno donijelo Odluku o otpisu potraživanja.**

**Ad 8.) Suglasnost za pokretanje postupka nabave za izradu projektne dokumentacije za**

 **sanaciju klizišta**

Ravnateljica je obavijestila članove Upravnog vijeća da je potrebno provesti postupak javne nabave za izradu projektne dokumentacije za sanaciju klizišta na stazi uz Trakošćansko jezero.

Nakon kraće rasprave Upravno vijeće je dalo suglasnost za pokretanje postupka nabave za izradu projektne dokumentacije za sanaciju klizišta sa sljedećim sadržajem:

„Članak 1.

Predmet ove Odluke je davanje suglasnosti za pokretanje postupka nabave za izradu projektne dokumentacije za sanaciju klizišta na stazi uz Trakošćansko jezero na k.č.br. 209, k.o. Šaša.

Članak 2.

Procijenjena vrijednost ulaganja iz članka 1. ove Odluke iznosi 22.563,00 eura, bez PDV-a.

Pošto je procijenjena vrijednost ulaganja veća od 10.000,00 eura, sukladno odredbama Pravilnika o provedbi postupaka javne nabave, Klasa: 011-01/23-02/1, Urbroj: 2186-13-2-02-23-1 od 12.01.2023., izvršitelj će biti izabran putem postupka jednostavne nabave.

Članak 3.

Prema procijenjenoj vrijednosti iz članka 2. ove Odluke ulaganje će prelaziti vrijednost od 13.270,00 eura pa se, sukladno članku 3., stavku 1. Odluke o izmjenama Statuta Muzeja Dvor Trakošćan, Broj: 1/38-1-1.2/7-2022/2 od 25.11.2022., daje suglasnost ravnateljici Muzeja za sklapanje ugovora s izabranim ponuditeljem.

Članak 4.

Ova Odluka stupa na snagu prvi dan od donošenja.“

**Zaključak: Upravno vijeće je jednoglasno dalo suglasnost za pokretanje postupka nabave**

 **za izradu projektne dokumentacije za sanaciju klizišta.**

**Ad 9.) Ostala pitanja**

Pod točkom Ostala pitanja nije bilo rasprave.

Sjednica je završila s radom u 14.15 sati.

Klasa: 007-01/23-01/6

Urbroj: 2186-13-2-02-23-2

U Trakošćanu, 24.08.2023.

 Zapisničar: Predsjednica Upravnog vijeća:

 Andreja Srednoselec dr.sc. Vesna Pascuttini Juraga

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_